Κανονισμός (ΕΚ) αριθ. 1411/2003 της Επιτροπής

της 7ης Αυγούστου 2003

για την τροποποίηση του κανονισμού (ΕΚ) αριθ. 1623/2000 για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς, όσον αφορά τους μηχανισμούς της αγοράς

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως τα άρθρα 26, 33 και 36,

Εκτιμώντας τα ακόλουθα:

(1) Ο κανονισμός (ΕΚ) αριθ. 1623/2000 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1183/2003(4), παρέχει, στο πλαίσιο του καθεστώτος ενισχύσεων στα γλεύκη που χρησιμοποιούνται για τον εμπλουτισμό οίνων, παρέκκλιση για τα γλεύκη τα προερχόμενα από αμπελουργικές ζώνες άλλες από εκείνες της ζώνης ΓΙΙΙ. Η ισχύς της παρέκκλισης αυτής λήγει στο τέλος της περιόδου 2002/03. Όμως σε αναμονή επικείμενης εμπεριστατωμένης εξέτασης του καθεστώτος ενίσχυσης, πρέπει να διατηρηθεί η υφιστάμενη κατάσταση και να παραταθεί η υπόψη παρέκκλιση.

(2) Σε αναμονή βαθύτερης μεταβολής του, το σύστημα απόσταξης το προβλεπόμενο για τους οίνους που προέρχονται από σταφύλια τα οποία ταξινομούνται συγχρόνως ως οινοποιήσιμα και ως σταφύλια για άλλες χρήσεις τροποποιήθηκε ελαφρά για τις περιόδους 2001/02 και 2002/03. Δεδομένου ότι οι προπαρασκευαστικές εργασίες επ' αυτού δεν έχουν περατωθεί, είναι σκόπιμη η παράταση της τροποποιήσεως που εφαρμόστηκε κατά τη διάρκεια των δύο περιόδων οι οποίες αναφέρονται ανωτέρω.

(3) Μεταξύ ορισμένων άρθρων ή/και παραγράφων του κανονισμού (ΕΚ) αριθ. 1623/2000 υφίστανται τεχνικές ασυμφωνίες που είναι αναγκαίο να διορθωθούν.

(4) Ο κανονισμός (ΕΚ) αριθ. 1623/2000 πρέπει να τροποποιηθεί αναλόγως.

(5) Η επιτροπή διαχείρισης οίνων δεν διατύπωσε γνώμη στην προθεσμία που ορίσε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1623/2000 τροποποιείται ως εξής:

1. Στο άρθρο 13 παράγραφος 1, το δεύτερο εδάφιο αντικαθίσταται από το ακόλουθο κείμενο:"Πάντως, όσον αφορά τις αμπελοοινικές περιόδους 2003/04 έως 2004/05, για τα ανακαθαρισμένα συμπυκνωμένα γλεύκη σταφυλιών τα προερχόμενα από σταφύλια που έχουν συγκομισθεί εκτός των αμπελοοινικών ζωνών ΓΙΙΙ α) και ΓΙΙΙ β) και έχουν υποστεί επεξεργασία σε εγκαταστάσεις οι οποίες έχουν αρχίσει την παραγωγή ανακαθαρισμένων συμπυκνωμένων γλευκών πριν από την 1η Ιανουαρίου 1986 στην Ισπανία ή πριν από τις 30 Ιουνίου 1982 αλλού, το ποσό είναι το προβλεπόμενο για τα προϊόντα των ζωνών ΓΙΙΙ."

2. Στο άρθρο 52 παράγραφος 1, το τέταρτο εδάφιο αντικαθίσταται από το ακόλουθο κείμενο:"Όσον αφορά, πάντως, τους οίνους τους παραγόμενους από σταφύλια που εμφαίνονται στην κατάταξη ταυτόχρονα ως οινοποιήσιμες ποικιλίες και ως ποικιλίες που προορίζονται για την παρασκευή αποστάγματος οίνου ονομασίας προέλευσης, η συνολική περιφερειακή ποσότητα που οινοποιείται υπό κανονικές συνθήκες, η οποία προκύπτει από την εν λόγω περίοδο αναφοράς, μειώνεται κατά τις ποσότητες που αποτέλεσαν αντικείμενο απόσταξης, εκτός εκείνης που προορίζεται για την παραγωγή αποστάγματος οίνου ονομασίας προέλευσης κατά τη διάρκεια της ιδίας περιόδου. Επιπλέον, στην περίπτωση στην οποία η συνολική ποσότητα της περιφέρειας που οινοποιείται υπό κανονικές συνθήκες είναι ανώτερη από πέντε εκατομμύρια εκατόλιτρα, η συνολική αυτή ποσότητα που οινοποιείται υπό κανονικές συνθήκες μειώνεται, για τα έτη περιόδων 2001/02 έως και 2004/05, κατά 1,4 εκατομμύρια εκατόλιτρα."

3. Στο άρθρο 58 το δεύτερο εδάφιο τροποποιείται ως εξής:

α) το στοιχείο α) αντικαθίσταται από το ακόλουθο κείμενο:

"α) η τιμή αγοράς των υπολειπόμενων ποσοτήτων που αναφέρονται στο πρώτο εδάφιο καθώς και η τιμή της αλκοόλης που λαμβάνεται απ' αυτές και παραδίδεται στον οργανισμό παρέμβασης μειώνονται κατά ποσό 0,6279 ευρώ ανά ποσοστιαία μονάδα αλκοολικού βαθμού κατ' όγκο και ανά εκατόλιτρο για την απόσταξη που αναφέρεται στο άρθρο 27 του κανονισμού (ΕΚ) αριθ. 1493/1999 και κατά 0,7728 ευρώ ανά ποσοστιαία μονάδα αλκοολικού βαθμού κατ' όγκο και ανά εκατόλιτρο για την απόσταξη που αναφέρεται στο άρθρο 28 του εν λόγω κανονισμού·"

β) το στοιχείο γ) απαλείφεται.

4. Στο άρθρο 91 οι παράγραφοι 8 και 9 αντικαθίστανται από το ακόλουθο κείμενο:

"8. Η κυριότητα της αλκοόλης που αποτελεί το αντικείμενο έκδοσης δελτίου παραλαβής μεταβιβάζεται κατά την ημερομηνία που αναφέρεται σ' αυτό, η ημερομηνία δε αυτή δεν είναι δυνατόν να είναι μεταγενέστερη από τις ημερομηνίες που αναφέρονται στην παράγραφο 7 τρίτο εδάφιο.

9. Εάν η φυσική παραλαβή της αλκοόλης υπερβαίνει την προθεσμία που αναφέρεται στο δελτίο παραλαβής από λάθος του υπερθεματιστή, αυτός αναλαμβάνει τα έξοδα αποθεματοποίησης καθώς και τους κινδύνους κλοπής, απώλειας ή καταστροφής.

Εάν η φυσική παραλαβή της αλκοόλης υπερβαίνει την ημερομηνία που αναφέρεται στο δελτίο παραλαβής από λάθος του οργανισμού παρέμβασης, την αποζημίωση την αναλαμβάνει το κράτος μέλος."

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Αυγούστου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Αυγούστου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 179 της 14.7.1999, σ. 1.

(2) ΕΕ L 122 της 16.5.2003, σ. 1.

(3) ΕΕ L 194 της 31.7.2000, σ. 45.

(4) ΕΕ L 165 της 3.7.2003, σ. 20.